Familielede in hof vir bejaardes se moord(Argieffoto: Miguel Roberts/AP) Twee verdagtes, onderskeidelik 25 en 32 jaar oud, gaan die week in die Izingolweni-landdroshof verskyn in verband met die moord op ŉ bejaarde paar by hul huis in die KwaNyuswa-nedersetting in KwaZulu-Natal. Die verdagtes was glo familie van die bejaarde paar. Kol. Thembeka Mbele, woordvoerder van die polisie, sê ŉ onbekende aantal verdagtes het die bejaarde paar, onderskeidelik 60 en 62 jaar oud, se huis Sondag omstreeks 10:00 betree. Die verdagtes het die twee bejaardes uit hul huis gesleep, en hulle verskeie kere gesteek voordat hulle die bejaardes se huis aan die brand gesteek het. Die verdagtes het daarna op die vlug geslaan. Mbele sê die polisie in Ezinqoleni is na die toneel ontbied. Met hul aankoms op die toneel, het hulle die liggame van die twee bejaardes gevind. Die liggame was verkool. Die polisie se ondersoek het daartoe gelei dat die twee verdagtes in die KwaNyuswa-gebied, digby Ezinqoleni, vasgetrek is. Hulle word aangekla van moord en brandstigting. Die polisie verwag om nog verdagtes in hegtenis te neem soos die ondersoek vorder. Lt.genl. Khombinkosi Jula, die provinsiale kommissaris van KwaZulu-Natal, het die inhegtenisnemings van die twee verdagtes verwelkom. “Ons hoop om so gou as moontlik die ander verdagtes ook in hegtenis te neem,” het Jula bygevoeg.